《将游甬东王青州伯仲见过作（以下《客越志》》
明代·王稚登

主人出门去，客子入门来。
主人为客留，若下花前开。
借问客谓谁，东海王青州。
一双明月珠，夜照沧溟流。
人言王家太戆直，灌夫醉骂程不识。
我谓王家无世情。
孔融尔汝祢正平。
烈士肝肠铁一片，安能尽逐时人面。
时人面好心如云，白衣苍狗须臾变。
问我马何白，问我车何素。
知君兄弟有心者，我为悲辛述其故。
前年射策游都下，腰佩蒯缑骑瘦马。
黑裘半敝难告人，朱门欲谒无知者。
汝南相公识我早，握手交欢尽倾倒。
此日郗超真再生，当时项斯何足道。
吟成五字愈头风，奏罢一篇称丽藻。
寻常未遇不自怜，及至相逢方觉好。
倾都闻知声啧啧，紫闼金门皆接席。
殿中荐作校书生，桥上推为题柱客。
刀环筑开司隶门，马蹄阑入金吾宅。
灞陵醉尉不敢呵，半夜弹筝洛阳陌。
从来人事有变迁，从来结交无百年。
我既还家相公没，长斋绣佛学逃禅。
贝树为庵深巷里，芙蓉起塔小堂前。
翟公门第寒如水，薛公宾客散如烟。
千金宝剑何人是，一束生刍若个边。
今朝絮酒兼炙鸡，明日千山与万溪。
别君不是无双泪，留向陈蕃墓上啼。